钦定古今图书集成/明伦汇编/氏族典/第161卷 > 韩肖胄
## 钦定古今图书集成/明伦汇编/氏族典/第161卷 > 韩肖胄

按《宋史韩肖胄传》：“肖胄字似夫，相州安阳人。父治。肖
胄以荫补承务郎，历开封府司录，与府尹同对殿中，
徽宗问其家世，赐同上舍出身，除卫尉少卿，寻假给
事中，充贺辽国生辰使。既还，时治守相州，请祠，肖胄
因乞补外，侍疾，诏除直秘阁、知相州，代其父任，陛辞，
帝曰：‘先帝诏韩氏世官于相卿，父子相代，荣事也’。”建
炎二年，知江州，入为祠部郎，迁左司，擢工部侍郎。绍
兴二年，迁吏部侍郎。三年，拜端明殿学士、佥书枢密院事，充通问使。肖胄至金国，金人知其家世，甚重之。
自帝即位，使者凡六七年未尝报聘，至是始遣人偕
来。肖胄先北使入对，与朱胜非议不合，力求去，以旧
职知温州，提举临安府洞霄宫。五年，起知常州，召赴
行在，提举万寿观，寻除佥书枢密院事。和议已定，复
命肖胄为报谢使。接伴者逆于境，谓当称“谢恩使”，肖
胄论难三四反，遂语塞。既至，金遣人就馆议事，肖胄
随问随答，众皆耸听。还，除资政殿学士、知绍兴府，寻
奉祠，与其弟膺胄寓居于越几十年，事母以孝闻，弟
不至不食，所得恩泽，皆先给宗族。卒，年七十六，谥元
穆。